༄༅། ། སྒྲིབ་བྲལ་བདེ་ཆེན་ཆོས་སྐུའི་མཁའ་དབྱིངས་སུ། ། མཁྱེན་བརྩེ་ནུས་མཐུའི་
སྤྲིན་ཕུང་འཁྲིགས་པ་ལས། ། གང་འདུལ་འཕྲིན་ལས་གྲུ་ཆར་འདོད་འཇོ་བ། ། བླ་མ་
མཆོག་གསུམ་དམ་པས་ཤིས་པ་སྩོལ། ། བློ་བཟང་རྒྱལ་བའི་ཡེ་ཤེས་མེ་ཤེལ་ཁམས། །
བཤད་སྒྲུབ་འཕྲིན་ལས་འོད་ཟེར་འབུམ་ཕྲག་གིས། ། མདོ་རྒྱུད་བསྟན་པའི་པད་ཚལ་
རྒྱས་མཛད་པ། ། རྗེ་བཙུན་འགྲོ་བའི་སྒྲོན་མེར་གསོལ་བ་འདེབས། ། བློ་བཟང་ཡེ་ཤེས་ལྔ་
ཡི་ཕུང་བོ་ནི། ། རྒྱལ་བསྟན་སྤེལ་ཕྱིར་ངུར་སྨྲིག་འཛིན་པའི་ཚུལ། ། ལེགས་བཤད་སྒྲོན་
མེས་འགྲོ་བའི་མ་རིག་མུན། ། སེལ་མཛད་དྲིན་ཅན་བླ་མར྾། ། རིང་ནས་རླབས་ཆེན་
ཐུགས་བསྐྱེད་རྩལ་རྫོགས་ནས། ། སྙིགས་མའི་འགྲོ་དོན་མཛད་པའི་ཁུར་བཞེས་བཞིན། །
དམུ་རྒོད་གདུལ་དཀའི་ཞིང་འདི་ཡལ་བོར་ནས། ། ཞི་བདེའི་དབྱིངས་སུ་གཞོལ་བར་ཇི་
ལྟར་རིགས། ། རྣམ་ལྔའི་སྙིགས་མ་ཆེས་ཆེར་བདོ་བའི་དུས། ། སྙིང་སྟོབས་གོ་ཆ་ལྷག་པར་
བགོ་བ་ནི། ། རྒྱལ་སྲས་མཐུ་ཆེན་དཔའ་བོའི་ཚུལ་ཡིན་ཕྱིར། ། དེང་འདིར་སླར་ཡང་སྤྲུལ་
བའི་ཞལ་བཟང་སྟོན། ། ལུང་རྟོགས་ཡོན་ཏན་དཀྱིལ་འཁོར་ཡོངས་གང་ཞིང་། ། འཕྲིན་
ལས་འོད་དཀར་སྟོང་གི་དྲ་བ་ཅན། ། མཆོག་སྤྲུལ་སྨྲ་བའི་ཟླ་བ་བཞོན་ནུའི་ཞལ། ། རིང་
མིན་སྟོན་པའི་སྐལ་བཟང་སྩལ་ཏུ་གསོལ། ། རྒྱལ་བ་ཀུན་ཡུམ་བསྟན་པའི་བྱ་ར་མ། །
གསང་སྔགས་བསྟན་སྲུང་སྐྱེས་བུ་ཆེན་པོ་སོགས། ། མཐུ་ལྡན་སྲུང་མས་བར་ཆོད་བགེགས་
ཆོམས་ལ། ། སྨོན་དོན་ལྷུན་གྱིས་གྲུབ་པའི་འཕྲིན་ལས་མཛོད། ། མཆོག་གསུམ་སྲུང་མའི་
བྱིན་རླབས་ནུས་མཐུ་དང་། ། གདུལ་བྱའི་དད་མོས་ཚོགས་པའི་རྟེན་འབྱུང་གིས། ། ཇི་ལྟར་
བསམ་པའི་རེ་འབྲས་མ་ལུས་པ། ། ཡིད་བཞིན་ནོར་ལྟར་མྱུར་དུ་འགྲུབ་གྱུར་ཅིག ། ཅེས་
བསྟན་འགྲོའི་དཔལ་མགོན་དམ་པ་སེང་བཟང་སྤྲུལ་བའི་སྐུ་རིན་པོ་ཆེའི་ཡང་སྤྲུལ་མྱུར་གསལ་གྱི་སྨོན་ཚིག་འདི་
ནི། གུས་སློབ་ཆོས་བཞིན་སྤྱོད་པའི་སྤོང་བ་བ་དགེ་སློང་ཤཱཀྱ་དཔལ་བཟང་ནས་བསྐུལ་ངོར། ༧ བཙུན་གཟུགས་
བློ་བཟང་འཕྲིན་ལས་ཀྱིས་བྲིས་པ་དགེ་ལེགས་འཕེལ།
412

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ག༽